﻿Cosmogonie română Omul a avut conştiinţa faptului că e mai uşor să îi cunoşti pe zei decât pe oameni. Prin urmare, el nu a început prin a se explica pe sine, ci a ales să revină la sine după un lung ocol în lume, ceea ce putea realiza doar prin contemplarea sinelui în primul rând în ceea ce nu este el. Astfel se explică faptul că începuturile lumii sunt dominate de cosmogonii şi nu de antropogonii, deci de refaceri ale genezei şi ale aşezării firii. În ceea ce priveşte materia originară, în cosmogonia românească avem de-a face cu monismul, însă procesul de cosmotizare ne îndreaptă către dualism. Cum materia creaţiei şi principiul ei formal nu pot fi separate, vorbim despre monism şi dualism, realizând existenţa unei conjuncţii şi nu a unei disjuncţii. Una dintre definiţiile cosmogoniei este aceea dată de către Romulus Vulcănescu în Mitologie română: „Cosmogonia, în înţelesul ei originar, stă la baza tuturor celorlalte forme de mitogonii, adică la baza descifrării rostului omului în Cosmos şi a destinului său terestru şi extra-terestru.”; „Cu cosmogonia încep intuiţiile intelectuale şi ideoplastice ale oricărei cugetări mitice, acordurile grave ale simfoniei etnomitologice, elaborarea concepţiei despre viaţă şi lume.” Cosmogonia poate fi înfăţişată în mai multe moduri, depinzând de poporul la care se referă: 1. având un scop primordial şi existenţial, anume transformarea unei părţi din Haos în Cosmos 2. se reduce la o geografie mirifică a pământului 3. se referă la crearea treptată a întregului Cosmos, iar în acest caz apar lumile paralele Pentru a putea fi înţeleasă, cosmogonia română trebuie urmărită din perspectiva celor patru ramuri ale poporului român: dacoromână, macedoromână, meglenoromână şi istroromână. Din păcate nu posedăm suficiente materiale de teren culese şi sistematizate, ci numai fragmente neinterpretate şi nelegate între ele. Cosmogonia dacoromână vehiculează trei mituri cosmogonice relativ corespunzătoare celor trei provincii istorice: - Muntenia (cu Oltenia) - Transilvania - Moldova (cu Bucovina) Paleofolclorul cosmogonic dacoromân este cel mai reprezentativ deoarece este cel mai bogat şi cel mai vechi. Cosmogonia presupune trei etape de desfăşurare: 1. etapa precosmogonică, care se mai numeşte Haos sau Antegonie şi care reprezintă starea inertă şi indeterminată a elementelor care urmează să creeze lumea 2. etapa cosmogonică propriu-zisă, când apare o anumită organizare în Haos care devine nucleu viu şi activ al Cosmosului 3. etapa postcosmogonică, care constă în re-structurarea lentă sau catastrofică a Cosmosului îmbătrânit sau în descompunere În structurarea aspectelor esenţiale are cosmogoniei române trebuie să avem în vedere câteva puncte de reper: - scenariul cosmogonic - personajele care participă la creaţie - episoadele creaţiei - reprezentările intelectuale sau ideoplastice ale creaţiei - aria de răspândire - valoarea etnoistorică pentru cultura română I. Scenariul cosmogonic: Înainte de a fi creat Cosmosul a fost un hău pustiu şi întunecat, în care plutea un orcan de ape înnegurate, numite în majoritatea cazurilor „apele primordiale”. În acest hău se afla Haosul care nu avea capăt, nu se sprijinea pe nimic şi nu sprijinea nimic. Antegonia sau Haosul reprezintă, precum spune Romulus Vulcănescu, „Starea imaginară precedând oricare creaţie şi explicaţiile acestei stări prin naraţiuni mitice şi poetice.” Haosul nu deţine nici o explicaţie mitologică, însă este totuşi privit ca un cadru natural în care apare Cosmosul şi din care se dezvoltă. Nu trebuie confundat cu Neantul, acesta fiind o „categorie mitologică care denotă lipsa oricărei realităţi concrete, a oricărei substanţe palpabile” (Romulus Vulcănescu, Mitologie română). Haosul se referă la amestecul dezordonat şi etern al elementelor universale din care se obţine materia primă din care urmează să fie construit Cosmosul. Această materie primă poartă denumirea populară de „stihiile lumii” şi se află în interiorul „orcanului de ape”, fără viaţă, moarte, început sau sfârşit. În această categorie a Haosului intră şi elementul cel mai important în majoritatea mitologiilor, şi anume apa. În legendele cosmogonice româneşti, apa este superioară celorlalte elemente deoarece pare să îndeplinească anumite cerinţe de minimă inteligibilitate ale principiului: nedeterminarea, nelimitarea şi capacitatea de creaţie continuă. Apa originilor este materia asupra căreia aveau să lucreze Dumnezeu şi Diavolul. Ideea creaţiei din nimic este târzie, aparţine dogmei creştine şi va rămâne mereu ilogică. II. Personajele mitice: Deasupra apelor pluteau două făpturi gemene: Fârtatul şi Nefârtatul. Acestea reprezintă de fapt expresii ale tendinţelor contradictorii proprii Haosului. Diavolul apare prin actele sale ca un erou civilizator, însă numai în aparenţă, căci el face totul pentru sine, nu pentru om. Tot ceea ce întreprinde este împotriva oamenilor, iar lucrurile pe care le inventează nu ştie să le folosească sau să le desăvârşească. Prin urmare, împotriva aparenţelor, el nu este un erou civilizator. Ca personaj al cosmogoniei, Dumnezeu are o „biografie” modelată după cea biblică, însă cu nenumărate abateri. Dumnezeul legendelor nu este identic cu cel al religiei, „are chip omenesc şi se poartă ca un bătrân înţelept, este creator al lumii şi veghează asupra-i.” (Gheorghe Vlăduţescu, Filosofia legendelor cosmogonice româneşti). Îi lipseşte însă aureola dată de cultul creştin. Acest Dumnezeu este subordonat faţă de materie şi dependent, prin complementaritate, de Diavol. III. Episoadele mitului cosmogonic: Secretele Haosului au fost descoperite treptat de către cele două fiinţe gemene, la început accidental, apoi prin experimente, ele colaborând tacit chiar şi atunci când se contracarau reciproc. Au învăţat să creeze Cosmosul ca orice făptură umană care vrea să creeze ceva, prin cugetare şi experimente repetate. IV. Reprezentările intelectuale sau ideoplastice ale creaţiei: Peisajul Haosului prezintă aspecte triste, de teroare a singurătăţii, de lipsă de interes vital, starea primară fiind una magmatică, de dezordine. Dacoromânii au două mituri ale genezei Cosmosului: - unul în care creator este numai o divinitate - altul în care apar două divinităţi Însă înainte de a trece la legendele cosmogonice propriu-zise şi la nenumăratele lor variante, aş vrea să menţionez două mituri importante pentru cosmogonia română, acela al arborelui şi al şarpelui. Prin urmare, emersiunea arborelui cosmic din apele primordiale ocupă un loc important în cosmogonia română. Se spune că, de supărare, Dumnezeu şi-a aruncat baltagul în apă şi de acolo a apărut un arbore sub care stătea Diavolul. Cu acest episod începe de fapt cosmogonia poporului român. Mitul creării arborelui cosmic din apele primordiale este mai important decât acela al creării Nefârtatului de către Fârtat. Arborele cosmic reprezintă deci prima creaţie majoră. Deşi nu se aminteşte despre ce arbore este vorba, se crede totuşi că acesta nu poate fi decât bradul, deoarece ne referim la daci, un popor carpatic, popor de munteni. Arborele nu poate fi decât un conifer. Acest mit este esenţial deoarece arborele cosmic înfăţişează un „axis mundi” în jurul căruia se construieşte întregul Cosmos. Problema cosmogoniei este complicată de apariţia şarpelui cosmic. Există două legende cu privire la acest aspect: 1. şarpele a preexistat Cosmosului şi a ieşit odată cu arborele cosmic 2. a fost creat la zidirea Cosmosului de către Nefârtat În ceea ce priveşte a doua variantă, legenda spune că Nefârtatul s-a jucat noaptea cu pământ, a făcut şarpele, iar acesta a fost cel care l-a sfătuit să-l înece pe Fârtat. Pentru a se răzbuna, Fârtatul a luat şarpele şi l-a aruncat în hău spunându-i să se încolăcească în jurul pământului de nouă ori şi să îl apere de prăpădul apelor. Astfel apare o nouă viziune asupra Căii Lactee, precum şi imaginea spiralei, atât de folosită în ritualurile magico-religioase ale românilor. Supărat pe rolul pozitiv pe care Fârtatul i l-a dat şarpelui, Nefârtatul a folosit la rândul lui spirala pentru a cauza distrugeri: vârtejul, uraganul; şi a creat cochilia melcului pentru a se ascunde în ea când moare melcul. V. Aria de răspândire: „Ansamblul reprezentărilor mitologice româneşti este deosebit de bogat, necuprinzând numai personaje mitologice. Prin structurarea categorială a unor figurări despre lumea sacrului, despre constituirea acesteia, despre elementele sale componente, întreg universul ajunge să se organizeze în jurul unei dihotomii fundamentale. Mai precis, este vorba de o serie de perechi de opoziţii, care se completează reciproc, conturând mai clar viziunea societăţilor tradiţionale asupra lor. Aceste perechi sunt: lumea noastră/ lumea cealaltă, bun/ rău, sacru/ profan, malefic/ benefic. Pornind de la premisa existenţei a doi creatori (Fârtatul/ Nefârtatul, Dumnezeu/ Diavolul, un cuplu de fraţi gemeni etc.), legendele cosmogonice şi etiologice spun că, încă de la origine, lumea s-a polarizat în două sisteme de reprezentări antagonice. Demiurgii au purces la popularea universului: ei au creat elemente în care marca originară a apartenenţei la benefic sau malefic a dăinuit. În acest fel s-au pus bazele celor două universuri aflate în opoziţie, caracterizate prin dependenţa lor de principiile fundamentale ce reprezintă însăşi esenţa divinităţilor supreme amintite.” (Mihai Pop, Pavel Ruxăndoiu, Folclor literar românesc) „În afară de celebrul cuplu de creatori Fârtatul/ Nefârtatul, numeroase legende aduc în prim plan o serie de animale care par a fi mai degrabă mai vechi divinităţi zoomorfe şi nu creaturi ale Fârtatului, dovadă prezenţa lor la actul creaţiei, mult înaintea apariţiei celorlalte vieţuitoare.” (Antoaneta Olteanu, prefaţă la Povestea lumii de demult de Tudor Pamfile) Lămurite fiind aceste generalităţi privitoare la cosmogonia română, putem continua cu o serie de legende româneşti, adunate din diverse colţuri ale ţării. După o credinţă bucovineană, Dumnezeu s-a născut din apă, căci el avea nevoie să stea la început pe ceva ce nu era pământ. Legenda sună în felul următor: „La începutul începutului nimic nu era pe lume decât întuneric şi o mare fără de margini. În mijlocul acestei mări s-a ridicat un vârtej de spumă, din care s-a născut Dumnezeu.” O altă credinţă continuă evenimentele: „În mijlocul spumei de pe mare erau un fluture şi un vierme, care pluteau pe apă în neştire. De la o vreme însă fluturele şi-a lepădat aripele şi s-a întruchipat într-un fecior tânăr şi frumos, care a fost Dumnezeu, iar viermele s-a prefăcut şi dânsul îndată într-o altă făptură, în El, Drac sau Diavol.” Există multe variante despre modul în care au apărut Dumnezeu şi Diavolul, nu numai din zona Bucovinei. Totuşi una dintre cele mai frumoase legende este aceea căreia i se mai spune şi „legenda singuratică”, originară tot din teritoriul bucovinean. Deşi ea cuprinde şi partea în care se vorbeşte de zidirea pământului, o redau aici în întregime: „La început nimic nu era pe lume decât un munte mare, purtat de vânturi încolo şi încoace; din vârful lui ieşea foc fără curmare. Din acest foc s-a născut o femeie, cu trup numai, căci n- avea cine să-i dea viaţă. Cum s-a născut, trupul ei a fost luat de vânturi şi purtat în toate părţile, până ce într-un târziu a ajuns la Vântul cel mai de sus, unde a căpătat viaţă. De acolo, această femeie s-a scoborât pe munte. Pe munte, într-o vreme, găseşte dânsa două bucăţi de fier, pe care le înghiţi fără nici o pricină. Din aceste bucăţi de fier purcede femeia grea, iar mai târziu naşte doi copii, doi necuraţi: unul şchiop, dar înţelept, şi altul prostuţ. Crescând mari cei doi necuraţi şi umblând veşnic pe munte fără nici o treabă, s-au gândit ei cât s-au gîndit şi au ajuns cu socoteală că, dacă ar avea lut, multe lucruri ar face. Dar de unde lut, când pe muntele acela nu se află nimic altceva decât fier şi iarăşi fier? - Scoboară-te tu, zise dracul şchiop, dar înţelept, - în fundul mării şi adă lut de acolo. Dracul celălalt se supuse numaidecât, se scoborî în adâncul mărilor şi, luând lut, îl aduse pe munte fratelui său. Acesta, cum s-a văzut cu lut, îndată a făcut un cal, cum sunt caii în zilele noastre, dar cal numai cu trupul, fără viaţă şi, prin urmare, fără putinţă de a merge. Văzând aceasta, cei doi drăcuşori, prinseră din nou a se sfătui şi din sfatul lor rămase ca fiecare să intre în calul cel de lut, să-şi pună mâinile şi picioarele în picioarele calului şi să tragă căruţa; celălalt putea să stea în căruţă şi astfel să se plimbe de-a mai mai dragul. Intră întâi dracul cel mai prost în cal şi trase cât se poate de bine. Mai pe urmă, ostenind, dădu rândul celui şchiop; acesta se sprijini în cele două mâini şi în picior, şi astfel şchiopătând, îşi împlini şi dânsul rândul cuvenit. Urmează apoi din nou dracul cel prost şi iarăşi cel şchiop, dar acum fratele cel întreg la trup, preţuind mai mult tihna din căruţă, îşi trase cu socoteala că mai bine ar fi să rămână dânsul în căruţă, iar fratele său să tragă de-a pururi vârât în calul de lut. Şi pe gânduri multă vreme nu stătu, că îndată închise pe dracul cel şchiop în cal, iar dânsul se aşeză în voie pe scaunul trăsurii. Şchiopul trase cât trase, dar, de la o vreme, săturându-se, îşi luă lumea în cap şi se tot duse. Dumnezeu era pe atunci pe lume nevăzut şi necunoscut de drac şi nici de mama lor. Pe munte nu rămăsese decât prostul. Acesta, aducându-şi aminte în ce chip anume îşi făcuse calul de lut, se cufundă în adâncul mării şi scoase atât pământ cât îi trebui lui ca să-şi facă o turtă. Scoase dar, îşi făcu turta, dar cum să se folosească de dânsa nu-i trecu prin cap. Deodată îşi zise: - Pe lumea asta trebuie să fie vreun Dumnezeu care, dacă l-aş întreba, m-ar învăţa cum să fac şi cum să dreg. Nu apucă însă să-şi sfârşească rostirea dorinţei, că iată şi pe Dumnezeu răsărindu-i înainte şi zicându-i: - Eu sunt; ce vrei? - Am turta asta de pământ şi nu ştiu ce să fac cu dânsa. Dumnezeu luă turta şi începu s-o întindă în toate părţile; şi o tot întinse, şi o tot trase, până ce dintr-însa făcu pământul nostru acesta, mare, după cum îl vedem. Apoi îl luă şi-l aşeză pe apă ca să plutească. După aceasta însă mult nu trecu şi sămânţa gâlcevei încolţi între Dumnezeu şi drăcuşor de la stăpânirea pământului. Dumnezeu ţinea să aibă o jumătate de pământ a lui, iar dracul să aibă cealaltă jumătate. Necuratul nu se învoi, ci, spunând că el a fost acela care s-a trudit mai mult la facerea pământului aducând lut tocmai din îndepărtatul adânc al mărilor, cerea ca parte a lui trei sferturi de pământ, iar pentru Dumnezeu rămânea numai un sfert. Dumnezeu însă nu se învoi şi gâlceava dăinuia; şi putea să ajungă cine ştie la ce, când iată pe drac că-şi aduce aminte de fratele său pribeag, şi-şi zice: - Dacă sunt eu singur şi mă iau la bătaie cu Dumnezeu, acesta mă biruieşte poate; de aceea, am să-l chem într-ajutor şi pe fratele meu răzleţit. Şi aşa gândi cu gândul numai, şi acela se şi înfăţoşă. Cum veni, nici nu voi să asculte ce-i spunea fratele său, ci mai mult cugeta cum să-şi răzbune pe el cazna ce i-o pricinuise atunci când îl închisese în calul de lut. De aceea zise: - Întâi, frate dragă, îţi spun un lucru: degeaba cauţi să te sfădeşti cu Dumnezeu, cât timp munca voastră nu are nici un folos. Pământul acesta nu poate să ţină multă vreme, căci uite cum se clatină în toate părţile. Întâi trebuie să te gândeşti să-i dai o cumpănă şi numai după aceasta să vă faceţi împărţeala. Dracul cel prost luă acest sfat de bun şi zise: - Şi cum mă înveţi tu să fac? - Uite cum: scoboară-te sub pământ, pune capul sub buricul lui şi ridică-l în sus. În vremea asta eu caut cumpăna. Prostul făcu întocmai după învăţătura fratelui său, se scoborî adică sub pământ, luă pământul pe dedesubt şi, când crezu că frate-său alese cumpăna trebuincioasă, îl auzi strigându-i: - Stai, că stai bine! Mai stai şi aşteaptă! Cel din adâncuri, fireşte trebui să aştepte! În acest timp, şchiopul merse la muntele de fier, făcu lanţuri multe şi grozav de grele, le puse pe mâinile şi picioarele fratelui său prost, ca să-l încătuşeze bine, i-a mai trântit apoi şi o spaimă de fier deasupra şi i-a zis: - Acum pământul este bine cumpănit; trebuie să-l ţii. Aceasta este plata care ţi-o dau pentru chinurile mele, cât m-ai ţinut închis în calul cel de lut.” Această legendă se individualizează straniu în peisajul extrem de polimorf al fanteziei populare. Are un iz mai păgân şi este mai frumoasă şi mai armonioasă decât celelalte. Legenda nu reprezintă o simplă morală a înfrângerii răului, pentru că Diavolul nu este numai geniul rău din Biblie. El este un principiu al lumii care generează lucrurile firii, fie singur, fie în colaborare cu Dumnezeu. Diavolul este coetern lui Dumnezeu, deci nu depinde ontologic de el. Astfel se explică participarea sa la creaţie, iar înfrângerea lui înseamnă punerea sub ordine a stihiilor. Aici se amestecă şi un deziderat moral: răul nu poate să-şi impună decât vremelnic stăpânirea, pentru că îi stă împotrivă ordinea universală. Legenda de mai sus este singura de acest fel, iar pentru a arăta diferenţa imensă dintre ea şi restul legendelor cosmogonice, redau în continuare o altă legendă care cunoaşte foarte multe variante, deşi acestea nu se deosebesc prea mult unele de altele: „Într-o zi se întâlnesc Dumnezeu şi Diavolul şi se întreabă: - Cum te cheamă pe tine? zice Dumnezeu Diavolului. - Nifârtache mă cheamă, a răspuns dracul. – Dar pe tine? - Pe mine mă cheamă Fârtache. Pe urmă au stat ei ce au stat, au mai vorbit ce-or fi mai vorbit şi iată că se hotărâră ca să facă pământul. Şi zise Dumnezeu: - Scoboară-te, Nifârtache, tocmai în fundul mării şi ia de acolo pământ în numele meu, ca să avem din ce să facem lumea peste apă. Diavolul se scufundă numaidecât în fundul apei, dar, din mândrie, nu luă pământ în numele lui Dumnezeu, ci în numele său. Cum luă pământul, începu să meargă către faţa apei spre a-l duce lui Dumnezeu, dar apele bătându-l din toate părţile, ţărâna i-a fugit din mână şi, când a ajuns deasupra, nu mai avea nimic. De aceea Dumnezeu îi zise: - Vezi? Aceasta ţi s-a întâmplat pentru că n-ai luat lutul în numele meu. Acum dracul era în apă până la genunchi. Dracul scoborî pentru a doua oară în fundul mării şi zise: - Iau pământ în numele meu şi nu într-al lui Dumnezeu. Dar până să iasă a păţit ca şi întâia dată, mai ales că Dumnezeu îi făcuse şi gheaţă deasupra, aşa că, până s-o spargă diavolul, tot pământul i-a fost luat din mână de apă. Acum dracul era în valuri până la brâu. A treia oară necuratul pătimi la fel, iar în apă se găsea până la gât. - Vezi, îi zise Dumnezeu, - nici de data asta n-ai făcut cum te-am învăţat eu, bagă bine de seamă că ai să te îneci. Dar Diavolul, pace să asculte! Se scoborî, luă pământ numai în numele său, dar, când să iasă, se izbi cu capul de gheaţă. Şi fiindu-i teamă lui Nifârtache ca să nu se înece, se lăsă la fund, luă pământ şi în numele lui Dumnezeu şi începu să se urce în sus. În unghii i-a rămas de data asta numai atâta lut cât putu Dumnezeu să scociorască pe sub dânsele cu un pai. Din cele câteva firişoare a făcut Ziditorul o turtiţă, a suflat-o, a păturit-o cu palmele şi a mărit-o astfel până când turta s-a făcut ca un pat. - Iată, zise Dumnezeu, avem acum pat pe care să stăm şi să ne odihnim la noapte. - Avem, Fârtache, îi răspunse dracul. Vine apoi seara şi noaptea pentru odihnă, când oamenii buni dorm, iar cei răi fac fel de fel de socoteli păgubitoare pentru alţii. Dumnezeu, ostenit cum era, se culcă şi adormi, iar Dracul îşi cloci în cap chipul cum să ucidă pe Dumnezeu şi să rămână el singur stăpân peste pământul cel nou. Socoteşte el cât socoteşte şi află cu cale că bine ar fi să rostogolească pe Dumnezeu în apă şi să-l înece. Se apucă dar şi-i făcu vânt în apă, dar minune, în loc să înece pe Dumnezeu, văzu că pământul tot creşte în juru-i, astfel că de înecat nici vorbă nu era. Dracul s-a trudit în chipul acesta toată noaptea, tot rostogolind pe Dumnezeu în toate părţile, aşa că pământul nostru, din mărimea unui pat cât era la început, a ajuns să fie atât de mare, cât îl vedem în zilele noastre.” Dintre animalele care apar la zidirea pământului, cel mai des întâlnit este ariciul. Astfel, „o povestire ne spune că, voind Dumnezeu să facă pământul, a început întâi să-l urzească pe sub cer, ca să fie deopotrivă de mari amândouă. Pentru aceasta şi-a luat de ajutor pe arici. Dându-i un ghem de aţă, l-a trimis să-l depene sau să-l desfăşoare pe sub poalele cerului; ariciul însă, socotind în mintea lui că mai bine ar fi dacă ar fi pământ mai mult, a urzit o câtime mai mare decât i se poruncise. În chipul acesta s-a pomenit Dumnezeu că pământul era mai mare decât cerul şi de aceea cerul nu-l putea acoperi în întregime.” Ariciul, precum şi alte animale, albina, musca, apar mai mult în legendele despre crearea dealurilor, munţilor şi văilor. Deosebit de importantă este şi povestea biblică pe care Tudor Pamfile a lasat-o intenţionat la sfârşit pe motiv că e cea mai incompletă. El spune că tocmai această lipsă de amănunte a determinat naşterea legendelor expuse mai devreme. Versiunea biblică se găseşte reprodusă şi la meglenoromâni, iar poporul nostru o foloseşte de asemenea în iertăciuni, „acele uraţii ce se rostesc la nunţi, la casa miresei, cu îndemn pentru părinţii ei, ca s-o ierte că părăseşte casa părintească”. „La început făcu Dumnezeu cerul şi pământul. Şi fără formă şi deşert era pământul; şi întuneric era peste faţa adâncului. Şi Duhul lui Dumnezeu se purta pe deasupra apei. Şi zise Dumnezeu: ‚Să fie lumină'. Şi văzu Dumnezeu că lumina bună este. Şi Dumnezeu despărţi lumina de întuneric. Şi Dumnezeu numi lumina ‚ziuă' şi întunericul ‚noapte'. Aşa fu seara şi fu dimineaţa, ziua întâi. Şi Dumnezeu zise să se facă un întins între ape, care să despartă ape de ape. Şi Dumnezeu făcu întinsul şi despărţi apele de sub acest întins de cele deasupra acestui întins. Şi se făcu aşa. Şi Dumnezeu numi întinsul ‚cer'. Aşa fu seară şi fu dimineaţă, ziua a doua. Şi Dumnezeu zise: ‚Să se adune apele cele de sub cer la un loc şi să se arate uscatul.' Şi se făcu aşa. Şi văzu Dumnezeu că aceasta este bine. Şi zise Dumnezeu: ‚Să facă pământul iarbă, verdeaţă, purtând sămânţă şi pomi roditori purtând roade după felul lor, a căror sămânţă să fie într-înşii pe pământ.' Şi se făcu aşa. Şi pământul dădu iarbă, verdeaţă, purtând sămânţă după felul ei şi pomii purtând roade cu sămânţă într-înşii după felul lor. Şi văzu Dumnezeu că aceasta este bine. Aşa fu seară şi fu dimineaţă ziua a treia. Cu alte cuvinte, Dumnezeu singur făcu: Ziua întâi: cerul, pământul, ziua şi noaptea; Ziua a doua: aşeză cerul, şi Ziua a treia: verdeaţa, şi despărţi apele de uscat.” După problema facerii pământului apare aceea a creării munţilor şi văilor. Aici există de asemenea mai multe legende şi variante, în care rolul principal se pare că este deţinut de unele animale precum ariciul şi albina. O legendă bucovineană spune că munţii şi văile au fost create pentru că atunci când Diavolul l-a rostogolit pe Dumnezeu pământul s-a întins prea mult iar apele nu mai aveau loc. Atunci Dumnezeu a trimis-o pe albină să îl întrebe pe arici ce ar trebui să facă. Ariciul a refuzat să îl ajute pe Dumnezeu spunând că el este atotştiitor şi nu are nevoie de ajutorul lui. Însă albina nu a plecat, ci a ascultat la uşă şi a aflat că apa va avea loc când se vor face dealuri, văi şi văgăuni. Albina îi spune lui Dumnezeu secretul, iar ariciul o blestemă ca oamenii să-i mănânce scârna. Dumnezeu o binecuvântează făcând din scârna ei miere. Într-o legendă din Ţara Românească albina este înlocuită de muscă. În alte cazuri, ariciul întră sub pământ şi ridică cu spinarea sa munţii şi dealurile. Există şi variante în care cel trimis la arici este Sfântul Petru. VI. Valoarea etnoistorică pentru cultura română: În concluzie, studiul legendelor cosmogonice româneşti deschide o vastă perspectivă investigaţiilor de filozofie a culturii poporului român. El ne relevă forma cosmosului: lenticulară sau ovoidală. „Forma lenticulară este aceea alcătuită ca turtiţă de Fârtat, iar forma ovoidală este perfectarea în timp şi spaţiu a formei lenticulare. De altfel, ambele forme, cu predominarea celei ovoidale, sunt moşteniri străvechi la majoritatea popoarelor în al căror substrat intră elemente indo-europene.” (Romulus Vulcănescu, Mitologie română) Aşa se explică intuiţia plastică a oului cosmic în opera lui Brâncuşi, ceea ce dovedeşte că acesta a cunoscut miturile cosmogonice în care apare oul. Bibliografie: - Pamfile, Tudor – Povestea lumii de demult - Pop, Mihai şi Ruxăndoiu, Pavel – Folclor literar românesc - Vlăduţescu, Gheorghe – Filosofia legendelor cosmogonice româneşti - Vulcănescu, Romulus – Mitologie română